SKRIFTLIG FORESPØRGSEL E-1047/00

af Rosa Miguélez Ramos (PSE) til Kommissionen

(4. april 2000)

Om: Overførsel af 3 000 metriske tons ansjoser mellem Portugal og Frankrig

I den videnskabelige årsberetning fra Det Internationale Havundersøgelsesråd (CIEM) anbefales det at træffe drastiske forholdsregler for at sikre bevarelsen af bestemte arter, bl.a. ansjos, idet reproduktionen ikke har været tilfredsstillende i de seneste år. Det blev derfor tilrådet at indstille fiskeriet efter denne art fra januar til juni 2000.

Ifølge forslaget fra kommissionsmedlemmet Fischler til Rådet skulle der ske en nedsættelse af TAC og kvoter for denne art gik ud på 85 % af TAC. Rådet vedtog til slut en nedsættelse på 51 % men trods det alarmerende indhold i beretningen, som Kommissionen selv gik ud fra, fastholdt Rådet, at en kvote på 3 000 metriske tons skulle kunne overføres mellem Portugal og Frankrig.

Rådet havde allerede i 1995 givet tilladelse til en overførsel af 5 000 tons mellem de to lande. Spanien indgav en klage herover, som afvistes af Domstolen i oktober 1999.

Den spanske fiskerisektor agter nu på grund af den alvorlige krise i ansjosbestanden at indgive en nyklage; regionsstyret i nogle af de regioner, hvor flåden er berørt, tilslutter sig klagen.

Hvordan stiller Kommissionen sig til den klage, som fiskerierhvervet har indgivet til Domstolen over Rådets tilladelse til overførelse af en kvote mellem Portugal og Frankrig?

Hvordan forholder Kommissionen sig til forslaget fra det videnskabelige udvalg om, at et ekspertudvalg for hver kyststrækning skal udarbejde en analyse af ressourcerne, som skal danne grundlag for den årlige kvote og hvor mange ansjoser, der højst må fanges?

Mener Kommissionen ikke, at en kvote for seks måneder svækker erhvervet og forhindrer det i at kunne planlægge togterne på en hensigtsmæssig måde?

Svar afgivet på Kommissionens vegne af Franz Fischler

(5. juni 2000)

Kommissionen er af den mening, at overførslen af en del af ansjoskvoten fra Portugal til Frankrig i overensstemmelse med fodnote (2) vedrørende ansjosbestanden i Det Internationale Havundersøgelseråds (ICES) område VIIIc og IXa i bilag I D til Rådets forordning (EF) nr. 2742/1999 af 17. december 1999 om fastsættelse for år 2000 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger, og om ændring af forordning (EF) nr. 66/98(1) er en integreret del af forvaltningen af ansjosbestandene, der er forenelig med EF's lovgivning og principper, og et godt grundlag for at opnå en rimelig balance mellem fiskeindustriens behov i Frankrig og Spanien.

Som en følge har Kommissionens holdning i sag T-54/00, Federación de Cofradías de Guipúzcoa mod Rådet, hvor den spanske side modsætter sig ovennævnte overførsel, været at anmode om intervention til støtte for Rådet.

Med hensyn til videnskabsmændenes forslag om at vurdere ansjosbestanden i begyndelsen af fiskeriåret for at for at træffe en beslutning midt i året om den samlede tilladte fangst (TAC) har Kommissionen allerede tilsluttet sig denne ide for 2000 og undersøger muligheden for at vedtage den som en forvaltningsstrategi, når der er varsel om, at bestanden er i fare. Der er blevet anmodet om råd fra den videnskabelige, tekniske og økonomiske komité for fiskeriet.

Kommissionen indrømmer, at fastsættelsen af en foreløbig TAC, der skal revideres i løbet af året ud fra den videnskabelige vurdering, kan skabe vanskeligheder for fiskeindustrien. Kommissionen agter derfor kun at forbeholde en sådan plan for tilfælde, hvor arten er i biologisk fare. Under normale forhold vil den traditionelle fremgangsmåde med en årlig TAC blive foretrukket.

(1) EFT L 341 af 31.12.1999.